Fil-5 ta' Diċembru 2017, il-Kunsill għalaq il-proċedura ta' defiċit eċċessiv għar-Renju Unit, u kkonferma li d-defiċit tal-amministrazzjoni pubblika tiegħu niżel taħt il-valur ta' referenza ta' 3% tal-PDG. Huwa rrevoka d-deċiżjoni tiegħu tal-2008 dwar l-eżistenza ta' defiċit eċċessiv fir-Renju Unit. Bħala riżultat, huma biss tnejn mit-28 stat membru tal-UE li għadhom soġġetti għal proċeduri ta' defiċit eċċessiv. Dan ikompli bit-titjib osservat mill-2010-11 'l hawn meta, matul perijodu ta' 12-il xahar, infetħu proċeduri għal 24 stat membru. Ir-Renju Unit kien soġġett għal proċedura ta' defiċit eċċessiv minn Lulju 2008 'l hawn, meta l-Kunsill talab biex id-defiċit tiegħu jiġi kkoreġut sas-sena finanzjarja 2009-10. Madankollu t-tnaqqis fir-ritmu ekonomiku tal-2008, kif ukoll il-miżuri ta' stimolu fiskali adottati b'reazzjoni għal dan it-tnaqqis fir-ritmu ekonomiku, wassal għal deterjorament sostanzjali fil-pożizzjoni baġitarja tar-Renju Unit. F'April 2009, il-Kunsill estenda l-iskadenza għall-korrezzjoni tad-defiċit b'erba' snin, sas-sena finanzjarja 2013-14. F'Diċembru 2009, huwa estendiha b'sena oħra, sal-2014-15, fid-dawl ta' avvenimenti negattivi mhux mistennija. It-tnaqqis fl-attività ekonomika fir-Renju Unit kienet marret għall-agħar għal 3.3% tal-PDG, u d-defiċit previst tal-amministrazzjoni pubblika għall-2009-10 kien ġie rivedut 'il fuq għal 13% tal-PDG. F'Ġunju 2015, il-Kunsill ta lir-Renju Unit sentejn oħra biex jikkoreġi d-defiċit tiegħu. Huwa rrakkomanda miri tad-defiċit nominali ta' 4.1% tal-PDG fl-2015-16 u 2.7% tal-PDG fl-2016-17, b'mod konsistenti mat-titjib fil-bilanċ strutturali ta' 0.5% u 1.1% tal-PDG rispettivament. Matul dan il-perijodu, il-Kunsill darbtejn kien tal-fehma, f'April 2009 u f'Ġunju 2015, li r-Renju Unit ma kienx ħa azzjoni effettiva b'rispons għar-rakkomandazzjonijiet tiegħu. Iżda peress li r-Renju Unit mhux fiż-żona tal-euro, ma setgħux jiġu imposti multi. Ir-Renju Unit issa laħaq il-miri tad-defiċit rakkomandati. Wara li laħaq l-ogħla livell ta' 10% tal-PDG fl-2009-10, id-defiċit nominali tal-amministrazzjoni pubblika tiegħu segwa xejra ta' tnaqqis kontinwu. Id-defiċit niżel għal 4% tal-PDG fl-2015-16 u 2.3% tal-PDG fl-2016-17, f'konformità mar-rakkomandazzjoni tal-Kunsill ta' Ġunju 2015. Il-konsolidazzjoni fiskali kienet ibbażata l-aktar fuq in-nefqa. Fit-tbassir ekonomiku tagħha tal-ħarifa 2017, il-Kummissjoni pprevediet defiċits ta' 2.5% tal-PDG fl-2017-18, 1.8% tal-PDG fl-2018-19 u 1.3% tal-PDG fl-2019-20, abbażi tas-suppożizzjoni li ma jkun hemm ebda bidla fil-politika. Id-defiċit tar-Renju Unit huwa għalhekk mistenni jibqa' taħt it-3% tal-valur referenzjarju tal-PDG tul il-perijodu ta' tbassir. It-tbassir tal-ħarifa 2017 jistima li l-bilanċ strutturali tar-Renju Unit tjieb bi 3.2% tal-PDG bejn l-2008-09 u l-2016-17. Mill-2008 'l hawn, il-proporzjon tad-dejn gross tal-amministrazzjoni pubblika tar-Renju Unit aktar minn irdoppja. Minn 41% tal-PDG fl-2007-08, kiber għal 86.8% tal-PDG fl-2016-17, u b'hekk jirrifletti defiċits nominali ogħla kif ukoll interventi tas-settur finanzjarju matul dan il-perijodu. Iżda skont it-tbassir tal-ħarifa 2017, il-proporzjon tad-dejn għall-PDG huwa mistenni li laħaq il-massimu fl-2016-17 u li jonqos għal 82.9% fl-2019-20. Il-Kunsill ikkonkluda li d-defiċit tar-Renju Unit ġie korrett u li d-deċiżjoni tiegħu ta' Lulju 2008 għandha għalhekk tiġi rrevokata. Id-deċiżjoni tal-2017 li tirrevoka d-deċiżjoni tal-2008 dwar defiċit eċċessiv fir-Renju Unit Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa